กทม. จับมือสถาบันอาหาร ยกระดับสร้างความเชื่อมั่นให้กับ Street Food ไทย
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวภายหลังประชุมร่วมกับคณะผู้แทนจากสถาบันอาหาร ว่า วันนี้เป็นการพูดคุยกันถึงแนวทางในการยกระดับ Street Food ของกรุงเทพมหานคร ให้มีคุณภาพมาตรฐาน สามารถสร้างความเชื่อมั่นให้กับนักท่องเที่ยวต่างชาติได้ โดยจะมีการตั้งคณะทำงานระหว่าง กทม. และสถาบันอาหาร ซึ่งเป็นผู้เชี่ยวชาญด้านอาหารปลอดภัย (Food safety) กับการพัฒนาคุณภาพอาหาร โดยกรุงเทพมหานครได้แบ่งสตรีทฟู๊ดออกเป็น 3 กลุ่มคือ กลุ่มตลาดในชุมชนที่อยู่คู่กับชุมชนมาเป็นเวลานาน  ตลาดในเมืองสำหรับคนทำงานออฟฟิศและตลาดนักท่องเที่ยว ช่วงแรกจะเน้นตลาดในเมืองและตลาดนักท่องเที่ยวก่อน  อาจเป็นสุขุมวิท หรือสีลม โดยสถาบันอาหารจะเข้ามาช่วยในการดูแลคุณภาพอาหาร คาดว่าจะเริ่มโครงการนำร่องได้เลยด้านนางอนงค์ ไพจิตรประภาภรณ์ ผู้อำนวยการสถาบันอาหาร กล่าวว่า Street Food ของไทยมีชื่อเสียงไปทั่วโลกแต่มีคำถามจากนักท่องเที่ยวถึงความสะอาดปลอดภัยของ Street Food ทางสถาบันอาหารจึงอยากพัฒนาคุณภาพและสร้างความเชื่อมั่นด้านอาหาร Street Food ให้กับประชาชนและนักท่องเที่ยวทุกคน